Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: megelőzően előterjesztett magyar állampolgárság iránti kérelmek előkészítése során a Belügyminisztérium Állampolgársági Főosztálya ne a magyar állampolgárságról szóló 1993. évi LV. törvény rendelkezéseit alkalmazza.
Paragraph Index: 271

megelőzően előterjesztett magyar állampolgárság iránti kérelmek előkészítése során a Belügyminisztérium Állampolgársági Főosztálya ne a magyar állampolgárságról szóló 1993. évi LV. törvény rendelkezéseit alkalmazza. Az ajánlást a belügyminiszter határidőben elfogadta és tájékoztatta az országgyűlési biztost arról, hogy az 1993. október 1-jét megelőzően előterjesztett magyar állampolgárság iránti kérelmek feldolgozása befejeződőtt, ezért a jövőben hasonló visszásságok nem fordulnak elő. 2000/88/II. szám OBH 9438/1997. Az idegenrendészeti eljárás során az eljárás alá vont személy jogaira való kioktatásának dokumentálásával, továbbá az előállítás időtartama meghosszabbításával kapcsolatos felületes gyakorlat — konkrét jogszabálysértés nélkül is — veszélyezteti a szabadsághoz való jog [Alk. 55. § (1) bek.], valamint a jogállamiság és a jogbiztonság [Alk. 2. § (1) bek.] alkotmányos követelményének érvényesülését. Egy napilap tudósított két izlandi diáklány elleni rendőri intézkedésről, amelyre engedély nélküli munkavégzés gyanúja miatt került sor. A cikk alapján az állampolgári jogok országgyűlési biztosának általános helyettese hivatalból vizsgálatot rendelt el. Az eljáró rendőrkapitányságtól beszerzett iratok alapján a következőket állapította meg: A VIII. kerületi Rendőrkapitányság Keleti pályaudvari rendőrőrsének beosztottai reggel 8 órakor állították elő a fiatalokat, mert felmerült a gyanú, hogy szálláshelyeket reklámozó szórólapokat osztogattak a pályaudvarra beérkező nemzetközi vonatok utasainak. Az intézkedő rendőrök értesítették a Fővárosi Munkaügyi Központ Munkabiztonsági és Munkaügyi Felügyelőségét. A munkaügyi felügyelő meghallgatta az előállítottakat. A kapitányságon az idegenrendészeti előadó ugyancsak meghallgatta őket. A cselekmény elkövetését tagadták. Az előállítottak a tartózkodásukhoz elegendő mennyiségű készpénzzel rendelkeztek. A meghallgatások befejezése után, 16 óra 20 perckor, illetve 16 óra 50 perckor a két lányt szabadon engedték. Az intézkedésről készült ügyiratot másnap irattározták. Az előállítás időtartama legfeljebb 8 óra lehet, időtartamát a rendőri intézkedés kezdetétől kell számítani. Ha az előállítás célja még nem valósult meg, indokolt esetben ezt az időtartamot a rendőri szerv vezetője egy alkalommal 4 órával meghosszabbíthatja. Az egyik ügyiraton kézírással fel volt tüntetve, hogy „az előállítási időt 8 órán túl meghosszabbítom a szükséges ideig, de max. 20.00 óráig”. A szöveg alatt olvashatatlan kézjegy volt, amely nem egyezett a kapitányság vezetőjének aláírásával. A másik ügyiraton ez a szöveg sem szerepelt. Nem volt megállapítható, hogy az előállítás 20, illetve 50 perccel történő meghosszabbítása jogszerű volt-e.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes